Man twee keer vir spoed gevangArgieffoto(BMW 325i, 2010-model) ŉ 54-jarige man is in hegtenis geneem nadat hy glo twee keer in Midrand en Johannesburg die spoedgrens verbreek het. “Die man, met sy wit BMW 325i, het 192 km/h in ŉ 120km/h-sone op die N1 gery, maar hy het versuim om vir Tshwane-metropolisiebeamptes te stop,” het hoofsuperintendent Wayne Minnaar, woordvoerder van die JMPD, Sondag gesê. “Beamptes van die Johannesburgse metropolisie het hom weer in Johannesburg opgemerk toe hy teen 200 km/h gery het. Die beamptes kon hom voorkeer en het die man in hegtenis geneem.” Die man is na Pretoria teruggeneem en word daar aangehou. Hy sal binnekort in die landdroshof in Midrand verskyn op aanklag van die oortreding van die spoedgrens.